Storm oor ‘eerste’ winkelsentrum-akwariumTeenstanders van die Cresta-akwarium het ’n aanlyn petisie daarteen begin. Cresta-sentrum sê hulle neem kennis van die publiek se besware teen hul plan om Suid-Afrika se eerste akwarium in ŉ winkelsentrum te bou, maar die projek gaan voort. “Sal die mensdom se onnoselheid dan nooit end kry nie?” wou ŉ verbaasde Philippa Mitchell weet nadat dié sentrum in Randburg die nuus van die akwarium bekend gemaak het. “Stel jou voor hoe die arme seediere van hul verstand af gaan terwyl kinders (en waarskynlik volwassenes ook) teen die glas kap. “Kan ons nie die seelewe los waar dit hoort nie – in die see? As [die projek] voortgaan, kan julle vir seker weet ek sal nooit weer my voete in Cresta sit nie. Dis glad nie koel nie en die nuus maak my bitter ongelukkig.” In reaksie op haar en talle ander sosialemediagebruikers se woedende kommentaar op die aankondiging van die reusagtige binnehuise akwarium, het Cresta gesê hulle “erken en waardeer elkeen se kommer en mening, en wil graag deur die hele proses ‘deursigtig’ wees” met hul gereelde besoekers. Voorstanders van openbare akwariums sê dit dien ’n opvoedkundige doel, maar teenstanders sê dit perk visse in, stel hulle bloot aan kunsmatige water wat hulle siek kan maak en lei tot neurotiese gedrag. Foto: Wikipedia “Ons hoop die akwarium sal ŉ opvoedkundige ervaring vir ons inkopiegangers wees, veral diegene wat nog nie die geleentheid gehad het om seelewe te ervaar nie. Ons is ook van plan om die publiek in te lig en op te voed oor rommelstrooi, visvang en aardeverhitting [se uitwerking op] ons oseane.” Maar Facebook-gebruikers is die josie in. Paula Plit glo “dis verkeerd op soveel vlakke”. Sy bestempel die voorgenome akwarium as “totale en uiterste diere-uitbuiting”. Sy onderneem ook om nooit weer die gewilde winkelsentrum te besoek nie. “Dis ŉ wonderlike idee,” skerts Marion Vlooi Hartman, “maar pleks van seelewe, hoekom plaas ons nie die mense wat daarmee vorendag gekom het in die glashokke nie? Dit sal hoogs opvoedkundig wees oor hoe om nie ŉ mens te wees nie en diere uit te buit.” Cresta hou vol hulle werk nou saam met marinedeskundiges aan die projek wat sal seker maak dat die uitgekose visse en ander seelewe “in ŉ streslose omgewing sal bestaan”. “Die span het ook die versekering gegee dat die akwarium se grootte dit vir visse moontlik maak om vrylik rond te beweeg in ŉ groot ruimte, en dat die koraal en rotse stiller plekke bied waar die visse kan rus.” Die sentrum sê om siektes te voorkom sal temperatuurbeheer en moniteringstelsels aangebring word om dit dag en nag dop te hou en ŉ veilige, gesonde omgewing vir die visse te verseker. Die Twee Oseane-akwarium is een van die Kaap se gewilde toeristeaantreklikhede. Foto: Two Oceans Aquarium via Facebook Die meningsvormer Brent Lindeque haal op die webwerf Good Things Guy vier redes aan van die diereregte‑organisasie Peta wat vir hom bewys is dat die akwarium nie Cresta se beste idee tot dusver is nie. By die oorspronklike inskrywing op Facebook waar Cresta sê hulle is “opgewonde” om die projek bekend te stel, het 113 gebruikers aangedui dit maak hulle “kwaad”, 21 het gewys dit maak hulle “hartseer” en 41 het aangedui hulle hou van die idee. Die negatiewe reaksie was egter aansienlik meer as die positiewe reaksie. Dit is nie duidelik presies wanneer die akwarium in die winkelsentrum aangebring gaan word nie, maar volgens die sentrum sal dit vroeg in volgende jaar wees. Candice Mullins, direkteur van Bonfire Media SA, wat namens Cresta met die media skakel, was nie Vrydag onmiddellik vir kommentaar beskikbaar nie.